Likumprojekts

**Grozījumi Ārstniecības likumā**

Izdarīt Ārstniecības likumā (Latvijas Republikas Saeimas un Ministru Kabineta Ziņotājs, 1997, 15. nr.; 1998, 7. nr.; 2000, 13. nr.; 2001, 15. nr.; 2004, 9., 13. nr.; 2005, 14. nr.; 2006, 14. nr.; 2007, 8., 21., 24. nr.; 2008, 13. nr.; 2009, 10., 15. nr.; Latvijas Vēstnesis, 2009, 200., 205. nr.; 2010, 105., 170. nr.; 2011, 62. nr.; 2012, 108. nr.; 2013, 87. nr.; 2014, 194. nr.; 2015, 127. nr.; 2016, 249. nr.; 2017, 117., 242. nr.; 2018, 253. nr.) šādus grozījumus:

1. Papildināt likumu ar 10.1 pantu šādā redakcijā:

“**10.1pants.** Veselības inspekcijas lēmumu, kas pieņemti par šā likuma 28., 33. un 35. pantā noteikto prasību neievērošanu, apstrīdēšana un pārsūdzēšana neaptur to darbību.”

2. Papildināt likumu ar XVI nodaļu šādā redakcijā:

„**XVI nodaļa**

**Administratīvie pārkāpumi veselības aprūpes pakalpojumu sniegšanas jomā un kompetence administratīvo sodu piemērošanā**

**82. pants. Administratīvie pārkāpumi veselības aprūpes pakalpojumu sniegšanas jomā.**

(1) Par medicīnisko atzinumu sniegšanas pārkāpumiem vai veselības aprūpes pārkāpumiem, –

piemēro brīdinājumu vai naudas sodu fiziskai personai līdz simts naudas soda vienībām, atņemot tiesības nodarboties ar ārstniecību uz laiku no sešiem mēnešiem līdz diviem gadiem vai bez tā, bet juridiskai personai – no piecdesmit līdz pieci simti piecdesmit naudas soda vienībām.

(2) Par nodarbošanos ar ārstniecību, bez reģistrēšanās normatīvajos aktos noteiktajā kārtībā vai par nodarbošanos ar ārstniecību konkrētā specialitātē bez sertificēšanās normatīvajos aktos noteiktajā kārtībā, –

piemēro naudas sodu fiziskai personai līdz divdesmit astoņām naudas soda vienībām, atņemot tiesības nodarboties ar ārstniecību uz laiku līdz vienam gadam vai bez tā, bet juridiskai personai – no piecdesmit līdz divsimt piecdesmit naudas soda vienībām.

(3) Par nodarbošanos ar ārstniecību bez medicīniskās izglītības, –piemēro naudas sodu no desmit līdz septiņdesmit naudas soda vienībām.

(4) Par medicīnisko ierīču ekspluatācijas pārkāpumiem ārstniecības iestādē, – piemēro naudas sodu fiziskai personai no desmit līdz septiņdesmit naudas soda vienībām, bet juridiskai personai – no piecdesmit līdz divsimt piecdesmit naudas soda vienībām.

(5)Par recepšu veidlapu uzglabāšanas noteikumu vai recepšu izrakstīšanas kārtības neievērošanu, –piemēro naudas sodu fiziskai personai no septiņām līdz septiņdesmit naudas soda vienībām, bet juridiskai personai – no piecdesmit sešām līdz divsimt astoņdesmit naudas soda vienībām.

(6) Par darbspējas ekspertīzes pārkāpumiem, –

piemēro naudas sodu no divdesmit astoņām līdz divsimt astoņdesmit naudas soda vienībām.

**83. pants. Kompetence administratīvo sodu piemērošanā.**

(1) Administratīvā pārkāpuma procesu par šā likuma 82. pantā paredzētajiem pārkāpumiem veic Veselības inspekcija.”

3. Papildināt pārejas noteikumus ar 33. punktu šādā redakcijā:

“33. Šā likuma 10.1 pants un XVI nodaļa stājas spēkā vienlaikus ar Administratīvās atbildības likumu.”

Ministru prezidents A.K. Kariņš

Veselības ministre I. Viņķele

Veselības ministre I. Viņķele

Vīza: Valsts sekretāre D. Mūrmane-Umbraško